Editorial 17.10.2021 – Nursery Veng\nChutihrualin, ngaihsaktu neilo nih chu a hrehawmin, khawvela mi vanduai ber nihna a tling si. Mite ngaihsakna chauh hi phût leh beisei tur kan ni lo, mi dangte ngaihsaktu nih kawngah tan kan la thar zawk tur a ni. Khawvela kan awm chhung hi chuan chêngho tur kan nia, mahse, thenkhat hi chuan an duh dân têa khawsa zel turin kan inngai a ni mahna, thenawm khawvengte bân phâk tur leh tih buai ngam khawpin kan awm meuh ta lo. Chutihlaiin, inchênchilha, nun ho tur kan nih zia hre chiang apiang chu, mi dangte tanpui turin, miten an tihbuai ngam leh an mamawh hun apianga an beisei ngam khawpin an awm thung a.Chung mite chu, an hausa emaw rethei emaw vang lam a ni lo, Pathianin ang khat vekin min siam ziate, inmamawh tawn vek kan nih ziate, mihringin kan hmalam hun kan hriat lawk miah loh thu te an hriat chian vang a ni thei ang. A tawi zawngin, Pathian thu an awih vang a ni ber awm e. Tute pawh hi, kan awm ang leh kan nihna ang hian tanpui ngaite ngaihsak leh tanpui turin kan tling tawk veka, keimahni lamin hun kan pek duh leh duh loah a innghat mai zawk a ni.\nMite tanpuina mamawh em em hun kan la nei thei, kan lusun khawharna hnem kan ngaih hun alo la thleng ve thei, sum leh paiah tanpui kan mamawh hun pawh alo thleng thei. Kan hma huna lo awm tur pakhat mah kan sawi lawk theilo, chuvangin, tun hunah hian min mamawhtu apiangte ban phâk leh tih buai ngam khawpin awm i tum ang u.\nChu chu Pathian kan rinna lantir theihna hun remchang tak a nih bakah, chên hona boruak nuam leh hlimawm siam theihna a ni tel tih hre bawk ila. Ringtu chuan mi dangte, an nih na aanga thliar lo tur leh, mahni lam hlawkna atan chauha mite laka beiseina nei lo turin fimkhur chhuah deuh deuh ila. Min mamawhtu apiangte ti thlâwn lo turin keini YMA member te hian tan i la sauh sauh bawk ang u.